《寄谢开封宰薛赞善》
宋代·梅尧臣

予生多不偶，事事相与背。
适从平川役，乃遇河决溃。
舟胶在中野，寸步使心痗。
谁知赤县尹，勤恤每外内。
文符饬亭长，寇盗虞鼠辈。
仍能馈饼饵，童稚仰所赉。
今又置酒壶，惠问亦已再。
令我清夜饮，是夕值月晦。
独酌效谪僊，而复无影对。
如何亡情游，似亦有世态。
家人诚可同，况我昨丧配。
虽曰预朝裾，左右无粉黛。
兀然唯书史，旧学厌琐碎。
欲探文字工，下笔语多碍。
却思君西斋，新治虚可爱。
燕坐禽鸟寂，吟哦簿书退。
此乐吾未如，区区劳覆载。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。